Žiak, Miroslav, poslanec NR SR (2021-10-22):
Ďakujem veľmi pekne. Ja budem rozprávať v skutočnosti krátko. Odznelo tu veľa od predkladateľov a chcel by som niektoré veci nejak možno uviesť na právu mieru alebo nejak si vysvetliť a popýtať sa predkladateľov. Častokrát sa oháňajú slovom tradičná rodina alebo normálna rodina, alebo tradičný model, normálnosť. Ja sa chcem spýtať, keď teda máme takú tradičnú rodinu niekde na dedine, na vidieku, chlap príde večer z krčmy domov, každý večer opitý, zbije manželku, zbije dieťa, či je to podľa vás taký model tradičnej rodiny. Lebo vieme o takýchto prípadoch, nie sú ojedinelé, stavajú sa veľmi často a myslím si, že to je taká tradičná rodina v tom vašom ponímaní. Nerozumiem tomu, prečo tuto útočíte na iné spôsoby vychovania detí. Rozprávali ste o tom splodení, vy, pán predkladateľ, vy ste jednoznačne povedal, že rodič je len ten, ktorý dokáže splodiť, no tá babka nedokáže splodiť už to dieťa. Taktiež tu neviem, neviem o tom, že by boli akékoľvek manželstvá v ústave ani zákonom nemáme dané, že by boli manželstvá párov rovnakého pohlavia. Chceli by sme, lebo radi by sme presadili, aby mali aspoň právo z registrovaného partnerstva, keď umrú, môcť nahliadať do tých svojich zdravotných dokumentácií alebo budú môcť svoje dediť, po prípade nejakom, nejakej katastrofe alebo nejakom úmrtí. Nikto nikdy nehovoril o tom, že bude, budú mať adopcie, že budú manželstvá. Vy idete v čase pandémie a končiacej pandémie otvárať takúto zbytočnú tému. Dávať do ústavy nebodaj ešte takéto zbytočnosti, ktoré iba polarizujú našu spoločnosť, nerozumiem tomuto vášmu účelu, teda resp. ho rozumiem, asi ho rozum... chápu tomu všetci naokolo. A ja mám len taký tiež trend, rozprávate, že ľudia si idú meniť pohlavie. Ja tiež o tom neviem, že by sa na Slovensku menili húfne pohlavia. A keby aj, keď ten človek to tak cíti, necíti sa vo svojom tele správne a ide si zmeniť pohlavie, tak prečo ho idete odsudzovať? Ja viem, že je to vaše DNA odsudzovať, ničiť, haniť, ale keď sa raz niekto necíti dobre ako muž a má možno tie hormóny inak nastavené v tom tele a necíti sa správne, tak prečo mu nechcete dovoliť, skrátka, zmeniť pohlavie? Ja neviem, či vás nejako ohrozuje takýto človek, alebo vašich blízkych. K tomuto panuje takýto bradatý vtip alebo také bradaté porekadlo, že kto sa boji homosexuálnych, alebo teda homosexuálnych, kto sa bojí, že tá homosexualita ohrozuje jeho tradičnú rodinu, tak asi sám bude mať problém so svojou orientáciou. Pretože ja vítam takýchto ľudí, čím viac takýchto ľudí bude, tak bude tá spoločnosť pestrejšia, majú predsa aj iný pohľad na svet, neviem o tom, že by niekto z týchto ľudí, homosexuálnych párov akokoľvek, alebo homosexuálov, ohrozoval mňa alebo mojich blízkych. Dokonca mám veľmi veľa priateľov inak orientovaných, bohužiaľ, naša spoločnosť ich odsudzuje a majú problém s tým coming outom, priznať sa za svoje pohlavie. A by som bol rád, keby takí ľudia ako vy nehecovali ostatnú spoločnosť, zvyšnú spoločnosť na Slovensku k tej nenávisti, a bol by som rád, keby sme tu dokázali žiť ako jedno veľké Slovensko, kde máme rôzne názory, ale neznevažujeme tých druhých za svoj prejavený názor, resp. orientáciu, hlavne orientáciu. Lebo to, čo sa v poslednej dobe deje na sociálnych sieťach, nie je nič iné ako lynč všetkých iných. Ďakujem vám pekne.